*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par kārtību, kādā Valsts probācijas dienests līdzfinansē probācijas klientiem uzraudzības ietvaros paredzētos sociālās rehabilitācijas pakalpojumus, un līdzfinansēšanas apmēru**

Izdoti saskaņā ar

Valsts probācijas dienesta likuma

10.1panta otro daļu

1. Noteikumi nosaka kārtību, kādā Valsts probācijas dienests (turpmāk – dienests) līdzfinansē probācijas klientiem uzraudzības ietvaros paredzētos sociālās rehabilitācijas pakalpojumus un līdzfinansējuma apmēru.

2. Dienests līdzfinansē sociālās rehabilitācijas pakalpojumus, kas ir saistīti ar probācijas klienta uzturēšanos sociālās rehabilitācijas iestādē un sociālās rehabilitācijas pasākumu nodrošināšanu, un tiek sniegti saskaņā ar noslēgto līgumu par sociālās rehabilitācijas pakalpojumu sniegšanu un probācijas klienta nosūtījumu sociālās rehabilitācijas pakalpojuma saņemšanai.

3. Dienests slēdz līgumu par sociālās rehabilitācijas pakalpojumu sniegšanu ar sociālās rehabilitācijas pakalpojumu sniedzēju (turpmāk – pakalpojumu sniedzējs), kurš ir reģistrēts valsts informācijas sistēmas "Valsts sociālās politikas monitoringa informācijas sistēma" sociālo pakalpojumu sniedzēju reģistrā, un spēj nodrošināt šādus pakalpojumus:

3.1. probācijas klienta uzturēšanās (izmitināšana un ēdināšana) sociālās rehabilitācijas iestādē;

3.2. atbalsts darba iemaņu apgūšanā vai nostiprināšanā;

3.3. sociālās funkcionēšanas prasmju uzturēšana un attīstība;

3.4. psihosociālā palīdzība un atbalsts;

3.5. speciālistu konsultācijas (piemēram, sociālā darba speciālista, psihologa vai ārsta psihoterapeita u.c);

3.6. izglītojošus un informējošus pasākumus, kas vērsti uz sociālās funkcionēšanas spēju un sociālā statusa atjaunošanu, iekļaušanos darba tirgū un sabiedrībā, lietderīgu brīvā laika pavadīšanu.

4. Slēdzot līgumu par sociālās rehabilitācijas pakalpojumu sniegšanu dienests ievēro normatīvo regulējumu sociālo pakalpojumu jomā. Līgumā nosaka sociālās rehabilitācijas pakalpojumu apjomu, to sniegšanas ilgumu un kārtību, līdzēju tiesības, pienākumus un atbildību, norēķinu kārtību un citus būtiskus jautājumus, kuri saistīti ar sociālās rehabilitācijas pakalpojumu sniegšanu, kā arī līguma izbeigšanas nosacījumus.

5. Norēķinu un pārskata periods ir viens mēnesis. Ja probācijas klients sociālās rehabilitācijas pakalpojumus ir saņēmis nepilnu mēnesi, līdzfinansējumu aprēķina proporcionāli faktiskajam sociālās rehabilitācijas pakalpojumu saņemšanas dienu skaitam.

6. Dienests norēķinu par sociālās rehabilitācijas pakalpojumu sniegšanu veic pēc rēķina un pārskata saņemšanas. Pārskatā norādāma šāda informācija:

6.1. probācijas klienta vārds, uzvārds, personas kods vai ziņas, kas palīdz identificēt personu, ja persona nav reģistrēta Iedzīvotāju reģistrā;

6.2. dienesta teritoriālā struktūrvienība, kura nosūtīja probācijas klientu sociālās rehabilitācijas pakalpojumu saņemšanai;

6.3. nosūtījuma sociālās rehabilitācijas pakalpojumu saņemšanai datums un numurs;

6.4. datums, kad probācijas klientam uzsākta sociālās rehabilitācijas pakalpojumu sniegšana;

6.5. sociālās rehabilitācijas pakalpojumu sniegšanas periods, par kuru ir jāveic norēķins, norādot datumus, kuros probācijas klients ir saņēmis sociālās rehabilitācijas pakalpojumus;

6.6. informācija par īstenotajiem sociālās rehabilitācijas pasākumiem un to apjomu;

6.7. datums, kad probācijas klientam izbeigta sociālās rehabilitācijas pakalpojumu sniegšana;

6.8. cita informācija, kas noteikta līgumā par sociālās rehabilitācijas pakalpojumu sniegšanu.

7. Pārskatam papildus pievieno dokumentus, kas noteikti līgumā par sociālās rehabilitācijas pakalpojumu sniegšanu.

8. Dienests līdzfinansē probācijas klientam sniegtos sociālās rehabilitācijas pakalpojumus 70 % apmērā par vienu sociālās rehabilitācijas pakalpojumu saņemšanas dienu, bet ne vairāk kā 15 *euro*. Pārējo sociālās rehabilitācijas pakalpojumu izmaksu daļu sedz pakalpojuma sniedzējs.

9. Noteikumi piemērojami ar 2018.gada 1.februāri.

Ministru prezidents Māris Kučinskis

Tieslietu ministrs Dzintars Rasnačs